13. august 2025

Pressemeddelelse

**Paderup Gymnasium og Tradium søger om fusion**

**Bestyrelserne på Paderup Gymnasium og Tradium mener, at en sammenlægning af Paderup Gymnasium og Tradium rummer klare fordele for begge skoler. Derfor har de besluttet at ansøge Børne- og Undervisningsministeriet om fusion.**

Ungdomsuddannelsernes Danmarkskort er under forandring med uddannelsesreformer på vej og senest en politisk aftale om en ny, fælles institutionslov for alle landets ungdomsuddannelser.

Fremtidsperspektiverne har ført til drøftelser mellem Paderup Gymnasium og Tradium om perspektiverne i en fusion – og siden til den klare opfattelse, at en sammenlægning vil kunne gavne de uddannelsessøgende i Randers og begge skolers udviklingsmuligheder samt faglige og økonomiske bæredygtighed. Derfor har begge skolers bestyrelser på ekstraordinære bestyrelsesmøder den 12. august besluttet at søge Børne- og Undervisningsministeriet om lov til at fusionere.

- Vi ønsker at geare os til det fremtidige uddannelseslandskab og ser store perspektiver i, sammen med Tradium, at skabe en institution, der kan huse samtlige gymnasiale ungdomsuddannelser i fremtiden – herunder EPX, fortæller Martin Hyldgaard Larsen, der er bestyrelsesformand for Paderup Gymnasium.

Ved en fusion vil den nye institution blive Randers’ største udbyder af gymnasiale uddannelser og vil forventeligt opfylde kriterierne for at kunne udbyde den nye EPX-uddannelse fra 2030. Dermed vil institutionen kunne udbyde hele rækken af fremtidens gymnasiale uddannelser – HHX, STX, HTX og EPX.

**En klar profil i sydbyen**

En fusion vil betyde en styrkelse af det gymnasiale tilbud til unge i Randers syd, fordi skolerne ser klare synergier mellem Paderup Gymnasium og Tradium Teknisk Gymnasium, der udbyder HTX-uddannelsen. Man forventer i en sammenlægning at flytte HTX til sydbyen og med HTX’ særlige dna her at skabe en synlig naturvidenskabelig gymnasieprofil, som understøtter samfundets behov for STEM-kompetencer.

- HTX’ fremtid som selvstændig gymnasieinstitution er uvis i uddannelsesreformerne. Derfor bliver det en styrkelse af HTX at skabe et gymnasietilbud sammen med Paderup Gymnasium med et særligt naturvidenskabelig snit. Det vil blive en synlig profil i Randers Kommune med en didaktik, der blandt andet kan være attraktiv for højtbegavede unge, siger Søren Sørensen, der er bestyrelsesformand for Tradium.

I et attraktivt gymnasietilbud i Randers syd vil Tradium Teknisk Gymnasiums og Paderup Gymnasiums bredere fagrække også indgå. Derudover vil man bygge videre på Paderups gode erfaringer med særlige ASF-klasser for unge med autisme.

**En proces, der tager tid**

Både Tradium Teknisk Gymnasium og Paderup Gymnasium er kendetegnet ved et overskueligt, nærværende og rummeligt studiemiljø med en stærk elevkultur. Det bliver det en vigtig opgave at fastholde i den nye konstellation for den lokale ledelse, samtidig med at der skal investeres i undervisningsfaciliteterne.

Før man kan arbejde med de ting, følger dog en længere ansøgningsproces med Børne- og Undervisningsministeriet, som skolerne forventer varer hele skoleåret 25/26. Når arbejdet er afsluttet, er målet en ny, stærk institution, der kan give fremtidens unge i Randers de bedste uddannelsesmuligheder.

- - -

**Fakta**

**Paderup Gymnasium** er et alment gymnasium, der tilbyder STX med det overordnede mål at uddanne selvstændige og handlekraftige studenter, der evner at møde udfordringer og skabe resultater i kraft af høj faglighed, kreativitet, veludviklede sociale kompetencer og ansvarlighed for sig selv og for andre.

I 2024 havde skolen 449 årselever og 55 ansatte (årsværk).

**Tradium, Erhvervsskole og -gymnasier, Randers** er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut.

I 2024 havde skolen 2.577 årselever og 413 ansatte (årsværk).

Den nye institutionslov træder først i kraft i 2027. Derfor vil en fusion mellem Paderup og Tradium foregå efter de nuværende regler. Her skal skolerne indledningsvis kontakte Børne- og Undervisningsministeriet med deres fusionsønske, derefter skal de indlevere en screeningsansøgning med beskrivelse af forudsætninger for fusionen m.m. Efter godkendelse af screeningsansøgningen skal skolerne opfylde en række dokumentationskrav i den videre ansøgning. Det er således en længerevarende proces, som skolerne forventer varer hele skoleåret 25/26.

**Kontaktinfo**

Allan Friis Clausen, rektor på Paderup Gymnasium

Mail: ac@paderup-gym.dk

Mobil: 40 96 23 75

Lars Michael Madsen, adm. direktør på Tradium

Mail: lmm@tradium.dk

Mobil: 21 41 68 48

Martin Hyldgaard Larsen, bestyrelsesformand for Paderup Gymnasium

Mail: martin.hyldgaard.larsen@randers.dk

Mobil: 29 72 52 25

Søren Sørensen, bestyrelsesformand for Tradium

Mail: post@greso.dk

Mobil: 40 29 60 01